1Bulaanu, Pilaato yeecha yabukula Yesu yamala yaamuyira bamunaale ehoba. 2Handi abamaye beecha baaluha engata ya amawa, mani bamala bafwaasa hu mutwe, handi bamala bamufwasa mu ngubo ch'obutuki; 3bachaaka ohwichanga yaali nibaboola bati, “Awo, omutuki w'Abayudaaya, yogaho!” handi nibamala nibamupaama. 4Handi Pilaato yeecha yaatula erwaanyi, mani yababoolera ati, “Mani mubone, mbawo ndi ohumutusa mbadiise, hu mumanye muti ese haba siinyalire ohumubonaho omusango kwoosi.” 5Mani Yesu yeecha yaatula erwaanyi, niyefwaalire hu mutwe engata ya amawa alala nende engubo chobutuki. Pilaato yeecha yababoolera ati, “Omusaacha nguyo, mumuboneho!” 6Mani nae abalaamisi bahuluundu alala nende abahongo nibamubonaho, baayuhira akulu nibaboola bati, “Mumuhomerere, mumuhomere!” Nae Pilaato yeecha yababoolera ati, “Mumubukule abeene mani muche mumuhomerere, olwohuba ese haba simubonaho omusango kwoosi daawe.” 7Nae Abayudaaya beecha bamukobolamo bati, “Efwe huli nende amalako keefwe, nae mu malako keefwe ako omusaacha oyo ahoyeere ohufwa, olwohuba omweene yehola ohuba Omwaana wa Nasae.” 8Mani Pilaato niyawulira emboosi chino, yemeeda ohutya muno; 9handi yaacha yengira mu sipaapi esyo, mani yaboolera Yesu ati, “Ewe otula yena bweene?” Nae Yesu haba siyamukobolamo daawe. 10Mani Pilaato yeecha yamuboolera ati, “Ewe hane haba sochia hulomaloma naange? Ewe haba somanyire oti ese ndi nende obunyala bw'ohuhulehuula, handi nende obunyala bw'ohuhuhomerera?” 11Bulaanu Yesu yeecha yamukobolamo ati, “Ewe haba siwahabeere nende obunyala hw'ese nikali mbwe sibwahubeereswa ohutula akulu; mani sakira oyo ohundeteere ali nende esibi sihiramo.” 12Ohweema hu sino, Pilaato yeecha yakoonya engira yaanyala yalehuuliramo Yesu, nae Abayudaaya bemeeda ohwayuhira akulu nibaboola bati, “Ewe niwichuhana walehuula omusaacha wuno, haba sochia hunyala ohuba omwiicha wa Kaisaali; olwohuba oyo yeesi owelaanga ohuba omutuki aba yeteere muhuyingania Kaisaali.” 13Handi mani Pilaato niyeecha yawulira emboosi chino, yeecha yatusa Yesu erwaanyi, mani yamala yehala hu sisaala siheengi sy'emisaango, mu sifwo silaangwa siti, Olukirangira, nae mu Luyibbulaniya bati, Gabbata. 14Nae bulaanu oludaalo olwo lwali Olwohwetekeheraho Paasaka; chali aambi esaa chisaasaba chesideete. Pilaato yeecha yaboolera Abayudaaya ati, “Mbao muboneho omutuki weng'we nguyo!” 15Nabo bemeeda busa ohwayuhira akulu nibaboola bati, “Mumumaleo, mumumaleo, mumuhomerere busa!” Nae Pilaato yeecha yababoolera ati, “Ese njie homerere omutuki weng'we endye?” Nae abalaamisi bahuluundu beecha bakobolamo bati, “Efwe hubula omutuki wundi ohutusaho Kaisaali.” 16Mani Pilaato yeecha yabukula Yesu mani yamala yaamudiisa Abayudaaya bache bamuhomerere. 17Mani beecha baabukula Yesu, mani yamala yaatula erwaanyi omweene nakiingire omusalabba kwae, naacha mu sifwo silaangwa mbwe esifwo sy'esiyaanga, esilaangwa mu Luyibbulaniya siti, Gologoosa. 18Ebweene eyo niyo yibeecha bamuhomerera, handi alala nae beecha bahomerera abandi babiri, mulala naali hu buli luwaande, nae Yesu naali akati. 19Pilaato handi yandiika esipaande sy'emboosi mani yaasita emutwe w'omusalabba; chali chisoma chiti, “Yesu Omunasareeti, omutuki w'Abayudaaya.” 20Abayudaaya bangi banyala ohusomaho esipaande sino, olwohuba esifwo si Yesu yahomererwamo syali aambi nende esiko sihuluundu; handi syali syandiikwa mu Luyibbulaniya, mu Lulatini, nende mu Luyonaani. 21Nae abalaamisi bahuluundu b'Abayudaaya bulaanu beecha baboolera Pilaato bati, “Otaandiika oti, ‘Omutuki w'Abayudaaya daawe,’ nae oti, ‘Omusaacha wabolaanga ati, ese ndi omutuki w'Abayudaaya.’ ” 22Nae Pilaato yakobolamo ati, “Esyo siimba ninyandiikire sidoong'a busa sityo.” 23Mani abamaye nibali nibamalire ohuhomerera Yesu, beecha baabukula ebyefwalo byae alala mani babikabulamo ebituundu bine, buli silala syaaba esy'owamae mulala; alala nende ekaanju lye lyosi. Nae ekaanju lyae lyali libulaho obufumbe bwoosi, nae lyanabwa busa lulala ohutulira elalira akulu ohwolera elalira aasi; 24Bulaanu beecha bachaaka ohuboolanira abeene-na-beene bati, “Hulehe ohulitandula, nae hulyubbire busa eha, hubone yiriba licha ohuba elyae.” Sino syali sichia ohwoseresa abweene ebyandiiko byolerefu ebyaboola biti, “Bakabanamo ebyefwalo byaange, nae engubo change bachuubbira eha.” 25Mani abamaye beecha baahola batyo. Nae abali nibeemere aambi nende omusalabba kwa Yesu bali ng'ina, nende mwaanang'ina ng'ina, Maria muha Kulopa, nende Maria Magadaleena. 26Nae Yesu niyewunja yaabona ng'ina, nende omweeki yiyali adaha muno nibeemere aambi awo, yeecha yaboolera ng'ina ati, “Maama, bona omwaana wao nguyo!” 27Handi yeecha yaboolera omweeki oyo ati, “Bonaho, maao nguyo!” Mani ohutula esiha syeene esyo, omweeki oyo yeecha yaamubukula mani yaamuyira ohumenya engo wae. 28Lunyuma lwa bino byoosi ohuwa, Yesu naamalire ohumanya ati ebyae byoosi byali nibimalire ohuwa, yeecha yaboola (ohwoseresa abweene ebyandiiko byolerefu) ati, “Obuluwo buunuma.” 29Nae bulaanu, ebbakuli y'efwiini yali niyihaliihe awo: mani beecha baabukula esyaangu baasiniha omwo syechula efwiini eyo, bamala basiboya hu lusaga lwa nyalwete-kwaachi, mani bamala bamuta humunwa. 30Nae Yesu niyamala ohuhoombaho hu fwiini eyo, yeecha yaboola ati, “Ngumalire”; mani yeecha yaguunamia omutwe kwae mani yamala yaakwiisa omwooyo. 31Mani koti lu lwali oludaalo lwa Ohwetekehera, nibadaha ohukayira emilaambo ohudoong'a nichiri humusalabba hu ludaalo lwa Sabbaato, (olwohuba oludaalo lwa Sabbaato lwali oluhuluundu muno), Abayudaaya beecha baacha baasaba Pilaato afukiirire amakulu kaabwe kahalakwe, hu beemeo banyale ohubamalaho. 32Mani abamaye beecha mani bachaaka ohuhalakaanga amakulu nibachaakira hu wundi otangira, handi nibaloondyaho owundi yali ahomereerwe nae; 33nae nibali mbwe hu beecha hu Yesu, beecha baabona bati, yali amalire ohufwa, mani haba sibeecha baafunaka amakulu kae daawe. 34Nae mulala hu baamaye abo yeecha yaafumita mu mbafu wa Yesu nende efumo, mani abweene awo, amabaanga alala nende amaachi byeecha byedihao. 35Oyo owasibona niye owatusa obujulisi--obujulisi wae bwadyeeri, handi omweene amanyire ati aboolanga busa obwadyeeri, hu mwesi munyale ohufukiirira. 36Olwohuba ebiindi bino byoosi byaholehana bityo, hu byandiiko byolerefu byeemeo byoolerere abweene biti, “Abulao kata ekuumba lyae elicha ohuhalakwa daawe.” 37Handi esyandiiko syolerefu siindi simboola siti, “Abo bacha ohudangaalira hw'oyo owafumitwa.” 38Lunyuma lwa sino, Yosefu otula mu siko silaangwa siti Arimaseya, owali yesi omweeki wa Yesu bweekisi, olwohutya Abayudaaya, yeecha yaasaba Pilaato amufukiirire abukule ayire omubiri kwa Yesu, mani Pilaato yamufukiirira. 39Nikodema wali niyeechaho eyiri Yesu esiro hale, yesi yeecha yaleeta amafuta masaase k'ebiindu biwunya esiing'aari siingi ak'obusito buyera elatiri emia enaamba. 40Beecha baabukula omubiri kwa Yesu, mani bamala baakuboya bulai bweene mu ngubo ch'elaasi alala nende amafuta k'esiing'aari ako, koti lu miduunga ch'Abayudaaya ch'ohusiiha luchiri. 41Nae bulaanu, musifwo si Yesu yahomererwamo, waliwo omukuunda kundi, mani mu mukuunda okwo, mwalimo eng'ani njiaha, yi muundu yeesi yali atasihibwa hoomo. 42Mani sakira, ohweema hu buhuluundu bw'oludaalo lw'Ohwetekehera, handi koti eng'ani eyo yali aambi muno awo, beecha basiiha Yesu abweene awo.
Copyright
Learn More
lug_Latn zho_Hant eng_Latn